
Contribution of primary afferent neuron subpopulations to the axotomy-induced activation of the spinal microglia

Bevezetés: A perifériás idegek sérülését követően a szomatotópiásan érintett gerincvelői
primer afferens projekciós areákban jelentős mikroglia aktiváció figyelhető meg. A kialakuló
mikroglia-neuron kölcsönhatásoknak fontos szerepet tulajdonítanak a neuropátiás fájdalom
patomechanizmusában. Vizsgálataink a mikroglia aktivációban szerepet játszó primer afferens
neuron szubpopuláció(k) identifikálására irányultak. Ezért immunhisztokémiai és
morfometriai módszerekkel összehasonlítottuk a perifériás idegek átmetszését és a C-rost
afferensek szelektív kémiai denervációját követő spinális mikroglia aktivációt.
Módszerek: Kísérleteinkben altatott hím Wistar patkányok egyik csoportjában a n. saphenust
vagy a n. ischiadicust átmetszettük. A másik csoportban perineurális capsaicin kezeléssel
szelektív drC-rost kemodenervációt végeztünk. A kezeléseket követő 2. héten az állatokat
mély altatásban transzkardiálisan perfundáltuk, a gerincvelő lumbális szakaszát eltávolítottuk
és az L3-L4 szegmentumokból kriosztát metszeteket készítettünk. A mikroglia sejteket OX42
antiszérummal, a C-rost afferenseket Griffonia simplicifolia IB4 izolektin kötéssel
detektáltuk. A mikroglia reakció mértékét az OX42-immunreaktívitást mutató gliasejtek által
konfokális mikroszkóppal készített optikai metszetekben lefedett területtel jellemeztük.
Eredmények: Eredményeink szerint a perifériás idegek átmetszése masszív mikrogliaaktivációt idéz elő a gerincvelői hátsó szarv IB4 izolektin kötéssel azonosított,
szomatotópiásan meghatározott területén. A mikroglia denzitás az átmetszés oldalán jelentős
emelkedést mutatott (laminae I-II: 237±36%, laminae III-IV: 525±78%) a kontroll oldalhoz
viszonyítva. Perineurális capsaicin kezeléssel előidézett kémiai axotómiát követően a
mikroglia denzitás csupán 58±22, illetve 59±17%-kal fokozódott az ipszilaterális hátsó szarv
különböző rétegeiben.
Következtetés: Eredményeink arra utalnak, hogy a perifériás idegek sérülését/átmetszését
követő masszív mikroglia aktiváció kiváltásáért főként a velőhüvelyes primer afferens
idegrostok lehetnek felelősek. Tekintettel arra, hogy a perineurális capsaicin kezelés szelektív
regionális thermo- és kemoanalgéziát okoz, a mikroglia aktiváció nem tekinthető a
neuropathiás fájdalom megbízható biomarkerének.



